钦定古今图书集成/明伦汇编/氏族典/第259卷 > 王僧辩
## 钦定古今图书集成/明伦汇编/氏族典/第259卷 > 王僧辩

按《梁书王僧辩传》，“僧辩字君才，右卫将军神念之子
也。天监中，随父来奔，起家为湘东王国左常侍。王出
守会稽，兼中兵参军事。王为荆州，仍除中兵。时武宁
郡反，王命僧辩讨平之，迁贞威将军。侯景反，王命僧
辩假节，总督舟师。至京，宫城陷没。僧辩与柳仲礼兄
弟及赵伯超等先屈膝于景，然后入朝。景悉收其军”
实，而厚加绥抚。未几，遣僧辩归竟陵，于是倍道兼行，
西就世祖。世祖承制，以僧辩为领军将军。侯景浮江
西寇，次夏首，僧辩为大都督，率巴州刺史淳于量等，
俱赴西阳。军次巴陵，闻郢州已没，景悉凶徒，水步继
进，乃分命众军，偃旗卧鼓，安若无人。翌日，贼众济江，
轻骑至城下，城内同时鼓噪，矢石雨下，景乃烧营夜
遁。世祖以僧辩为征东将军、开府仪同三司，命率巴
陵诸军沿流讨景。时陈霸先行至湓口，与僧辩会于
白茅洲，登坛盟誓，大战于石头城，破之，景北走朱方，
于是逆寇悉平。世祖即帝位，以僧辩功，进授镇卫将
军、司徒，封永宁郡公。是后湘州贼陆纳等攻破衡州，
世祖命僧辩、霸先分为东西都督讨之。湘州平，僧辩
加太尉、车骑大将军。敬帝即位，僧辩预树立之功，与
陈霸先参谋讨伐。时齐主高洋欲纳贞阳，贞阳频与
僧辩书，僧辩遣龙舟法驾往迎贞阳。陈霸先恶其翻
覆，自京口举兵十万袭建康，斩之。子𫖮颁。